Scorsese je dvajset let razvijal projekt, dokler ga ni leta 1999 prevzel Harvey Weinstein s svojo produkcijsko družbo Miramax Films. Snemali so ga v rimskem studiu Cinecittà in New Yorku. Končan je bil že leta 2001, toda zaradi terorističnih napadov 11. septembra so film premierno predvajali šele 20. decembra 2002. Finančno je bil uspešen s prihodki 193 milijonov USD ob 100-milijonksem proračunu in tudi kritiki so film pohvalili, posebej igro Day-Lewisa, Scorsesejevo režijo ter umetniško produkcijo in kostumografijo. Na 75. podelitvi je bil nominiran za oskarja v desetih kategorijah, toda ni osvojil nobenega, nominiran je bil tudi za dvanajst nagrad BAFTA, od katerih je osvojil le nagrado za najboljšega igralca (Day-Lewis), in pet zlatih globusov, od katerih je osvojil nagradi na najboljšo režijo (Scorsese) in najboljšo izvirno pesem.